Koordinatės: 54°47′12″š. pl. 24°41′34″r. ilg.﻿ / ﻿54.786581°š. pl. 24.692882°r. ilg.﻿ / 54.786581; 24.692882

|  Sabališkių koplyčia |
| --- |
|  |
| **Savivaldybė** | Elektrėnų savivaldybė |
| **Gyvenvietė** | Elektrėnai |
| **Adresas** | Koplyčios g. 9 |
| **Statybinė medžiaga** | tinkuotas plytų mūras |
| **Pastatyta** | XIX a. vid. |

**Sabališkių kapinių koplyčia**, arba **De Raesų ir Broel-Pliaterių šeimų koplyčia-mauzoliejus**, stovi Elektrėnų miesto Sabališkių kapinėse, tarp Elektrėnų ir Abromiškių, į pietus nuo magistralės  **A1**  Vilnius–Kaunas–Klaipėda  ir Sabališkių kaimo. 1992 m. koplyčia paskelbta regioniniu architektūros, dailės ir sakraliniu paminklu, įtraukiant į LR Kultūros vertybių registrą.

Koplyčios viduje
Anksčiau koplyčioje buvo atliekamos įvairios pamaldos: vietiniai gyventojai rengdavo gegužines, birželines pamaldas, kartais vykdavo šv. Mišios. Dabar koplyčia atidaroma tik per Vėlines.

Istorija
--------

Mauzoliejinė koplyčia pastatyta XIX a. viduryje. Joje laidoti gretimo Abromiškių dvaro savininkai. Kapinių koplyčia pradėta statyti XIX a. I pusėje kaip bažnyčios varpinė, o užbaigta kaip Abromiškių dvarininkų De Raesų ir Broel-Pliaterių antkapis. Koplyčioje laidota 1852-1911 m.

XVIII-XIX a. Abromiškių dvarą valdė prancūzų kilmės grafai de Raesai. XIX a. viduryje Kazimiera de Raes (1818–1893) ištekėjo už grafo Pranciškaus Pliaterio. Abromiškės priklausė Pliateriams iki 1937 m. Dauguma dvarą valdžiusių Raesų ir Pliaterių giminės palikuonių amžinam poilsiui atgulė netoliese esančiose Sabališkių kapinaitėse ir čia esančioje mauzoliejinėje koplyčioje.

Architektūra
------------

Statinys kompaktinis, kvadrato plano, dviejų tarpsnių, su laidojimo rūsiu (šiuo metu užbetonuotas). Piramidinį keturšlaitį stogą`vainikuoja meniškas ornamentuotas kryžius. Tinku dengtiems fasadams būdingos arkinės nišos su viršutinėje dalyje įkomponuotomis langų angomis, pusapskritimių sąramų arkinės angos. Tarpsnių pastogėse suformuoti tinkuotų plytų mūro profiliuoti karnizai. Galiniame fasade įrengta juodo šlifuoto granito memorialinė lenta, apjuosta profiliuotu tinko apvadu, viršuje dekoruotu trikampiu sandriku, su įrašu lenkų kalba: „*Ś. † P. / WILHELM i ANTONINA Z CHLEWIŃSKICH / UR. 1787 R. ZM. 1854 R./ de RAES UR. 1798 R. ZM. 1852 R. / JAŚ Hr. BROEL-PLATER / UR. I ZM. 5/VI 1882 R. / BOGDZIO / Hr. BROEL-PLATER / UR. 21/VI 1883 R. ZM. 16/1 1884 R. / WILHELM / Hr. BROEL-PLATER / UR. 10/III 1850 R. ZM. 27/X 1911 R.*" Papėdėje – metalinė ažūrinė tvorelė.

Koplyčios perdenginiai – pirmo ir antro tarpsnių tinkuotų plytų mūro cilindriniai skliautai. Į patalpą veda metalinės dvivėrės, dekoruotos metalo juostomis durys su įstiklintu viršulangiu. Stogas yra dengtas skarda. Viduje prie sieninio altoriaus iš raudonų plytų sudėta ir nutinkuota mensa. Išlikusi sienų ir lubų tapyba (augalinė ornamentika su embleminėmis simbolinėmis kompozicijomis). Antrajame statinio tarpsnyje patalpinta medinė skulptūrėlė „Skausmo vyras".

A. Jankevičienė ir M. Kuodienė savo leidinyje „Lietuvos mūrinės koplytėlės" aprašo pirminę Sabališkių koplyčios išvaizdą: „*Pirmajame statinio tarpsnyje įrengta cilindriniu skliautu suskliausta koplyčia. Šis tarpsnis sudaro didoką tūrį su durimis ir piramidiniu, malksnomis dengtu stogu. Stogo viršūnėje stovi Dievo Motinos statula, kurią gaubia antrasis tarpsnis su didelėmis, atviromis arkomis visose keturiose pusėse*". Koplyčioje būta medinio altoriaus, kuris ne sykį degė nuo paliktų žvakių.

Galerija
--------

* Koplyčia 2014 m. (iki remonto)Koplyčia 2014 m. (iki remonto)
* Koplyčios prieigos (vartai į senąją kapinių dalį)Koplyčios prieigos (vartai į senąją kapinių dalį)
* Prie galinės sienos pritvirtinta juodo granito lentaPrie galinės sienos pritvirtinta juodo granito lenta
* Medinė skulptūrėlė viršutiniame koplyčios tarpsnyjeMedinė skulptūrėlė viršutiniame koplyčios tarpsnyje
* Restauruota medinė skulptūrėlė, 2021 m.Restauruota medinė skulptūrėlė, 2021 m.
* Kryžius ant stogoKryžius ant stogo

Literatūra
----------

* Algė Jankevičienė, Marija Kuodienė. *Lietuvos mūrinės koplytėlės: architektūra ir skulptūra*. Vilnius: Vilniaus dailės akademijos leidykla, 2004. ISBN 9955-624-06-X.

Šaltiniai
---------

1. ↑  „Objekto Nr. 1723 išsamus aprašymas". Lietuvos Respublikos kultūros vertybių registras.
2. 1 2 3  De Raesų ir Broel-Pliaterių šeimų koplyčia-mauzoliejus Sabališkių kapinėse

Nuorodos
--------

|  |  |
| --- | --- |
|  | **Vikiteka: Sabališkių koplyčia** – vaizdinė ir garsinė medžiaga  |

* Elektrėnų sav. sakralas Archyvuota kopija 2024-01-02 iš Wayback Machine projekto.
* Elektrėnų savivaldybės teritorijoje esančių kapinių sąrašas. Elektrėnų seniūnijos kapinės. Sabališkių (Elektrėnų miesto) kapinės